26.6.2023 (SITA.sk) – V hlavnom meste Ruska prestali platiť protiteroristické opatrenia, ktoré tam zaviedli pre vzburu wagnerovcov.
Moskovský starosta Sergej Sobianin oznámil, že ich zrušili po tom, ako národný výbor označil situáciu v krajine za stabilnú. Zároveň sa poďakoval Moskovčanom za ich "pokoj a pochopenie". Informuje o tom spravodajský portál Sky News.
Miestne úrady Federálnej bezpečnostnej služby podľa miestnych médií informovali, že podobné opatrenia zrušili vo Voronežskej a Moskovskej oblasti.
Protiteroristické režimy v oblastiach zaviedli v sobotu, keď žoldnieri Wagnerovej skupiny postupovali na Moskvu. Ešte v ten večer sa však ich líder Jevgenij Prigožin dohodol na stiahnutí, pričom on sám by mal odísť do exilu v Bielorusku.
Viac k témam: Vzbura v Rusku – Jevgenij Prigožin (wagnerovci)
Zdroj: SITA.sk – Moskva zrušila protiteroristické opatrenia, starosta sa poďakoval obyvateľom za pokoj a pochopenie © SITA Všetky práva vyhradené.